अपनी सादगी के लिए पहचाने जाने वाले शिवराज सिंह उतने ही विनम्र भी हैं. सियासी गलियारों में उनके बारे में एक किस्सा प्रसिद्ध है. 2003 में शिवराज सिंह केंद्र सरकार में राज्य मंत्री बनने वाले थे जिसकी सूचना खुद प्रमोद महाजन ने उन्हें फोन के जरिये दी थी, लेकिन जिस दिन उन्हें शपथ ग्रहण करनी थी, उसी दिन प्रमोद महाजन ने दोबारा फोन कर बताया कि उनकी जगह प्रह्लाद पटेल को मंत्री बनाया जाएगा. इसके बावजूद शिवराज सिंह ने कोई नाराजगी जाहिर नहीं की. इसी का परिणाम था कि 2005 में सूबे के मुखिया के रूप में वे पार्टी के शीर्ष नेतृत्व की पहली पसंद बन गए. तब से अब तक उनके राजनीतिक करियर में तमाम उतार-चढ़ाव आए. व्यापम के आरोपों ने उनकी छवि भी खराब की, लेकिन 13 साल से अब तक सीएम की कुर्सी पर शिवराज सिंह विराजमान हैं.